CELEX: 62016TN0205
Language: et
Date: 2016-05-04 00:00:00
Title: Kohtuasi T-205/16: 4. mail 2016 esitatud hagi – Leedu Vabariik versus Euroopa Komisjon

11.7.2016   
            
            
               ET
            
            
               Euroopa Liidu Teataja
            
            
               C 251/34
            
         4. mail 2016 esitatud hagi – Leedu Vabariik versus Euroopa Komisjon
   (Kohtuasi T-205/16)
   (2016/C 251/40)
   Kohtumenetluse keel: leedu
   
      Pooled
   
   
      Hageja: Leedu Vabariik (esindajad: D. Kriaučiūnas, R. Krasuckaitė ja D. Stepanienė)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada komisjoni 23. veebruari 2016. aasta otsus nr C(2016)969 lõplik, mis käsitleb Ühtekuuluvusfondi toetuse vähendamist Leedus teostatavale projektile „Tehniline abi Ühtekuuluvusfondi haldamiseks Leedu Vabariigis” (2005LT16CPA001) osas, mis näeb ette abi vähendamise summas 137 864,61 eurot;
            
         
               —
            
            
               mõista kohtukulud välja Euroopa Komisjonilt.
            
         
      Väited ja peamised argumendid
   
   Leedu Vabariik esitab oma hagi põhjendamiseks väite, mis puudutab komisjoni määruse nr 16/2003 (1) artikli 11 rikkumist koostoimes õiguspärase ootuse põhimõtte rikkumisega, kuna Euroopa Komisjon, otsustades vähendada Euroopa Liidu Ühtekuuluvusfondist antavat toetust aastatel 2000-2006:
   
               —
            
            
               jättis arvesse võtmata asjaolu, et käibemaksukulud, mis kaasnesid komisjoni otsuse nr C(2005)5291 (2), millega kiidetakse heaks projekt „Tehniline abi Ühtekuuluvusfondi haldamiseks Leedu Vabariigis” (edaspidi „projekt”), rakendamisega, olid kooskõlas määruse nr 16/2003 artikli 11 lõikega 1 ja muude nõuetega tagastamiskõlblikud.
            
         
               —
            
            
               tõlgendas määruse nr 16/2003 artikli 11 lõiget 3 vääralt projekti suhtes kohaldatavana, kuna sõltumata sellest, kas käibemaksukulud tuli tagasi maksta või mitte, ei ole selline tõlgendus kooskõlas määruse nr 16/2003 artikli 11 lõikega 1 ning sellel puudub Ühtekuuluvusfondi projektide rahastamisega seoses õiguslik loogiline ja praktiline kohaldatavus;
            
         
               —
            
            
               jättis arvesse võtmata komisjoni otsuse nr C(2005) 5291 artikli 3 lõiget 2, mis nägi ette, et vastavalt määruse nr 1164/94 (3) artikli 7 lõikele 4 oli ühenduse abi nähtud ette 100 % ulatuses projekti maksumusest (see tähendab, et rahastamist projekti teostava isiku poolt ei olnud ette nähtud), ning liikmesriik võib põhjendatult eeldada, et projekti rahastatakse täies ulatuses Ühtekuuluvusfondi vahenditest, see tähendab, et vastavalt vajadusele on kohaldatavad kõik määruses nr 16/2003 ette nähtud eeskirjad.
            
         
      (1)  Komisjoni 6. jaanuari 2003. aasta määrus (EÜ) nr 16/2003, millega kehtestatakse nõukogu määruse (EÜ) nr 1164/94 üksikasjalikud erirakenduseeskirjad Ühtekuuluvusfondist osaliselt finantseeritavate meetmetega seotud kulude abikõlblikkuse kohta (ELT 2003 L 2, lk 7).
   
      (2)  Komisjoni 8. detsembri 2005. aasta otsus nr C(2005) 5291, mis käsitleb Ühtekuuluvusfondist abi andmist projektile „Tehniline abi Ühtekuuluvusfondi haldamiseks Leedu Vabariigis” (CCI 2005/LT/16/C/PA/001), mida on osaliselt muudetud komisjoni 15. aprilli 2008. aasta otsusega nr C(2008) 1566 ja komisjoni 20. mai 2011. aasta otsusega nr C(2011) 3668.
   
      (3)  Nõukogu 16. mai 1994. aasta määrus (EÜ) nr 1164/94, millega asutatakse ühtekuuluvusfond (EÜT L 130, lk 1), mis tunnistati kehtetuks nõukogu 11. juuli 2006. aasta määrusega (EÜ) nr 1084/2006, millega asutatakse Ühtekuuluvusfond ning tunnistatakse kehtetuks määrus (EÜ) nr 1164/94 (ELT L 210, lk 79).